Det er dyrt at føre valgkamp, og nu tager Konservative nye midler i brug. Via Lene Espersens facebookside opfordrer ministerens kampagneteam nu vælgerne til at støtte partiets valgkamp ved at sende en SMS. Vælger man at trykke send, støtter man således Lene Espersens kampagne med den beskedne sum af 20 kroner. Mens der tilsyneladende er lavvande på valgkampskontoen rent økonomisk, går det anderledes godt med opmærksomheden. Tal fra INFOMEDIA ANALYSE viser, at Lene Espersen er den nordjyske folketingskandidat, der er blevet mest omtalt i medierne siden valgkampen blev skudt i gang. Lene Espersen har fået så meget omtale i de danske medier, at pladsen hun har fået har en samlet annonceværdi på 2.793.730 kroner.

Referat:
Send en SMS - Så støtter du valgkampagnen med 20 kroner! Sådan lyder det nye initiativ fra De Konservative.